### NN 148/2024 (18.12.2024.), Deklaracija o pravima umirovljenika i osoba starije životne dobi

Hrvatski sabor

2431

Polazeći od Ustava Republike Hrvatske i Opće deklaracije o ljudskim pravima Ujedinjenih naroda,

uzimajući u obzir Povelju Europske unije o temeljnim pravima, Europsku socijalnu povelju, Dodatni protokol Europskoj socijalnoj povelji, Protokol o izmjenama Europske socijalne povelje i Dodatni protokol Europskoj socijalnoj povelji, Europski stup socijalnih prava, Zelenu knjigu o starenju Europske komisije i Europsku strategiju o skrbi,

imajući na umu Nacionalnu razvojnu strategiju Republike Hrvatske do 2030. godine, Strategiju digitalne Hrvatske za razdoblje do 2032. godine, Nacionalni plan razvoja socijalnih usluga za razdoblje od 2021. do 2027. godine i Akcijski plan razvoja socijalnih usluga za razdoblje od 2021. do 2024. godine, Nacionalni plan borbe protiv siromaštva i socijalne isključenosti za razdoblje od 2021. do 2027. godine i Akcijski plan borbe protiv siromaštva i socijalne isključenosti za razdoblje od 2021. do 2024. godine,

na temelju članka 159. Poslovnika Hrvatskoga sabora (»Narodne novine«, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske), Hrvatski sabor na sjednici 13. prosinca 2024. donosi

DEKLARACIJU

O PRAVIMA UMIROVLJENIKA I OSOBA STARIJE ŽIVOTNE DOBI

1. Hrvatski sabor naglašava da osobe starije životne dobi imaju pravo na dostojanstvo u svim aspektima svoga života.

2. Hrvatski sabor poziva na poštivanje ljudskih prava i zaštitu osoba starije životne dobi od svakog oblika zlostavljanja, zanemarivanja i diskriminacije.

3. Hrvatski sabor naglašava važnost promicanja zdravlja i sprječavanja bolesti, što obuhvaća potrošačke i prehrambene navike te stupanj tjelesne i društvene aktivnosti.

4. Hrvatski sabor podržava primjerenu zdravstvenu skrb za osobe starije životne dobi, uz provođenje preventivnih zdravstvenih programa.

5. Hrvatski sabor poziva na ulaganje u bolju infrastrukturu za ambulantnu skrb i skrb unutar zajednice, kao i na razvoj modela zdravstvene skrbi na daljinu kako bi se osigurala kvalitetnija zdravstvena i socijalna skrb, osobito u ruralnim sredinama i na otocima.

6. Hrvatski sabor poziva na usklađivanje sudjelovanja u troškovima zdravstvene zaštite i cijeni lijeka s materijalnim mogućnostima osoba starije životne dobi.

7. Hrvatski sabor ističe važnost zajedničkog djelovanja zdravstvenog sustava i sustava socijalne skrbi na unaprjeđenju zdravstvene skrbi za osobe na stacionarnom smještaju u domovima socijalne skrbi, osobito onih oboljelih od demencije i Alzheimerove bolesti.

8. Hrvatski sabor daje punu potporu organiziranju palijativne skrbi kako bi ona bila ravnomjerno dostupna na cijelom području Republike Hrvatske prema jedinstvenim kriterijima te osiguranju novih smještajnih prostora za stacionarnu palijativnu skrb.

9. Hrvatski sabor poziva na suradnju tijela nadležnih za zdravstvo i turizam radi poticanja rehabilitacijskih programa, zdravstvenog turizma i drugih programa prema uvjetima dostupnim osobama starije životne dobi.

10. Hrvatski sabor ističe važnost osiguranja mjera, kao što su jednokratne novčane naknade, pomoć u naravi i druge pomoći koje pridonose sprječavanju siromaštva i ublažavanju njegovih posljedica.

11. Hrvatski sabor podržava izradu socijalnih planova na svim razinama (državnoj, regionalnoj i lokalnoj), u suradnji s predstavnicima organizacija civilnog društva koje se bave problematikom osoba starije životne dobi.

12. Hrvatski sabor ističe potrebu uređenja statusa njegovatelja osoba starije životne dobi u njihovu vlastitom domu, uključujući i status neformalnih njegovatelja.

13. Hrvatski sabor daje punu potporu osiguranju dostupnosti, cjenovnoj pristupačnosti i kvaliteti dugotrajne skrbi.

14. Hrvatski sabor naglašava važnost poduzimanja mjera za osiguranje institucionalnog smještaja za umirovljenike i druge osobe starije životne dobi pod jednakim uvjetima te omogućavanja sufinanciranja smještaja u privatnim ustanovama na državnoj, regionalnoj i lokalnoj razini kada se nužna smještajna skrb ne može osigurati u javnim ustanovama.

15. Hrvatski sabor podržava licenciranje privatnih pružatelja socijalnih usluga, kategorizaciju smještaja u javnim i privatnim ustanovama s obzirom na uvjete i vrste usluga te poziva na redovit nadzor kvalitete pruženih usluga.

16. Hrvatski sabor prepoznaje potrebu razvijanja izvaninstitucionalnih usluga na regionalnoj i lokalnoj razini radi poboljšanja kvalitete života u lokalnoj sredini i vlastitom domu korisnika.

17. Hrvatski sabor pozdravlja poduzimanje mjera radi osiguranja primjerenog broja centara za starije osobe.

18. Hrvatski sabor ukazuje na potrebu pridavanja posebne pažnje skrbi o osobama starije životne dobi s invaliditetom.

19. Hrvatski sabor poziva na poticanje i podržavanje programa organizacija civilnog društva i poticanje volonterstva radi sprječavanja socijalne isključenosti i osiguranja dostojanstvenog starenja.

20. Hrvatski sabor poziva nadležna tijela javne vlasti na poduzimanje mjera radi sprječavanja zlostavljanja, zanemarivanja, fizičkog i psihičkog nasilja nad osobama starije životne dobi.

21. Hrvatski sabor najoštrije osuđuje zlouporabu ugovora o dosmrtnom i doživotnom uzdržavanju.

22. Hrvatski sabor podupire napore za osiguranje primjerene novčane naknade za osobe starije životne dobi koje za vrijeme radnog vijeka nisu osigurale prihod za starost, kao i drugih mjera iz sustava socijalne skrbi za osobe starije životne dobi u riziku od siromaštva, uvažavajući dohodovni, prihodovni i imovinski cenzus.

23. Hrvatski sabor osobito ističe kako je pravo na mirovinu temeljno i neotuđivo pravo umirovljenika stečeno radom i uplatama doprinosa te zaštićeno Ustavom Republike Hrvatske i drugim propisima.

24. Hrvatski sabor ukazuje na to kako je mirovinsko primanje osnovni prihod u starosti, a čija se visina određuje i usklađuje sukladno propisima o mirovinskom osiguranju.

25. Hrvatski sabor izražava stajalište kako je svatko dužan pridonositi svojoj budućoj mirovini te sudjelovati u podmirenju rashoda za isplatu mirovina na temelju generacijske solidarnosti.

26. Hrvatski sabor poziva na kontinuirano poduzimanje mjera nužnih za očuvanje realne vrijednosti mirovina kako bi se umirovljenicima osigurala ista razina kupovne moći tijekom razdoblja korištenja mirovine te omogućilo dostojanstveno starenje.

27. Hrvatski sabor pozdravlja napore za unaprjeđenje mirovinskog osiguranja na temelju generacijske solidarnosti i individualne kapitalizirane štednje, pri čemu se posebno vodi računa o održivosti mirovinskoga sustava i primjerenosti mirovina.

28. Hrvatski sabor poziva sve dionike u okviru mirovinskog sustava na poduzimanje aktivnosti radi jačanja financijske pismenosti građana, osobito u vezi s ostvarivanjem mirovine / prava iz obveznog mirovinskog osiguranja na temelju individualne kapitalizirane štednje.

29. Hrvatski sabor podržava omogućavanje dužeg ostanka u svijetu rada i povratak umirovljenika na tržište rada uz istodobno korištenje mirovine što širem krugu umirovljenika te ističe potrebu sprječavanja zlouporabe i kršenja prava iz radnog odnosa.

30. Hrvatski sabor podupire mjere aktivne politike zapošljavanja umirovljenika, kao i mjere cjeloživotnog učenja, cijeneći njihova iskustva, znanja i vještine.

31. Hrvatski sabor poziva poslodavce na zadržavanje starijih radnika u svojstvu savjetnika ili mentora kako bi na taj način iskoristili njihovo znanje i iskustvo te zadržali njihovu socijalnu uključenost i u starijoj životnoj dobi.

32. Hrvatski sabor poziva na poticanje poduzetništva osoba starije životne dobi poduzimanjem stimulirajućih mjera.

33. Hrvatski sabor poziva na provedbu programa obrazovanja osoba starije životne dobi za stjecanje digitalnih vještina, kako zbog tehnološkog razvoja ne bi bili isključeni od ostvarivanja socijalnih kontakata.

34. Hrvatski sabor naglašava osobitu važnost poticanja aktivnog stila života osoba starije životne dobi osiguravanjem prostornih i drugih uvjeta radi jačanja uloge tjelesne i društvene aktivnosti u očuvanju funkcionalne neovisnosti osoba starije životne dobi.

35. Hrvatski sabor pozdravlja napore prijevoznika da osiguraju primjerene cijene putnih karata za umirovljenike i osobe starije životne dobi te poziva na organiziranje turističkih programa primjerenih potrebama osoba starije životne dobi.

36. Hrvatski sabor ističe važnost poticanja dionika na svim razinama na provedbu programa obrazovanja osoba starije životne dobi za stjecanje digitalnih vještina te omogućavanja dostupnosti potrebnih elektroničkih uređaja i s njima povezanih informacijsko-komunikacijskih tehnologija.

37. Hrvatski sabor poziva na razvoj robe i usluga srebrne ekonomije, asistivne tehnologije i prilagodbu stambenih rješenja radi podupiranja neovisnog življenja osoba starije životne dobi.

38. Hrvatski sabor zadužuje ministarstvo nadležno za rad, mirovinski sustav, obitelj i socijalnu politiku na praćenje provedbe ove Deklaracije te da svake dvije godine o tome izvještava Hrvatski sabor.

Klasa: 500-01/24-01/5

Zagreb, 13. prosinca 2024.

HRVATSKI SABOR

Predsjednik
 Hrvatskoga sabora
 Gordan Jandroković, v. r.